Severi Lahtinen

Severi Markus Lahtinen (s. 13. joulukuuta 1998 Vantaa) on suomalainen jääkiekkoilija. Hän on pelipaikaltaan oikea laitahyökkääjä.

Ura

Seuraura 
Lahtinen on Pelicansin kasvatti. Kiekkoreipas ry palkitsi hänet kauden 2015–2016 päätteeksi parhaana hyökkääjänä Marko Jantunen -palkinnolla.

Elokuun 2016 lopulla Lahtinen teki kaksivuotisen SM-liigasopimuksen Pelicansin kanssa. Hän teki liigadebyyttinsä kaudella 2016–2017. Vain 17-vuotias Lahtinen pelasi ensimmäisen SM-liigaottelunsa 13. lokakuuta 2016 vieraissa JYP:iä vastaan. Hänet merkittiin Pelicansin nelosketjun vasempaan laitaan Roope Elimäen ja Aleksi Rekosen viereen. Lahtinen sai ottelussa jääaikaa 14.16 minuuttia. Hän sai myös tehomerkinnän +1. Lahtinen pelasi kauden aikana SM-liigassa kaikkiaan viisi runkosarjaottelua tehden yhden syöttöpisteen. Hän pelasi suurimman osan kaudestaan Pelicansin A-nuorissa, joiden paras pistemies ja syöttäjä Lahtinen oli tehoilla 7+34=41, kuten myös pudotuspeleissä tehoilla 2+4=6. Hän voitti pudotuspeleissä myös joukkueen sisäisen tehotilaston lukemalla +5.

Kauden 2017–2018 Lahtinen aloitti lainalla Mestis-joukkue Heinolan Peliitoissa, jossa hän pelasi suurimman osan runkosarjastaan. Lahtinen oli joukkueen toiseksi paras syöttäjä ja kolmanneksi paras pistemies tehoilla 12+25=37. Hänet valittiin Mestiksen lokakuun 2017 kuukauden tulokkaaksi. Lahtinen pelasi kauden aikana Pelicansin SM-liigajoukkueessa 16 runkosarjaottelua tehopistein 2+2=4. Hän teki liigauransa avausmaalin kauden neljännessä ottelussaan 21. marraskuuta 2017 vieraissa Vaasan Sportia vastaan. Jussi Heikkinen valitsi Lahtisen ottelun Alumnien tähtien kolmostähdeksi. Hän siirtyi loppukaudella Peliitoista Pelicansin vahvuuteen, jossa Lahtinen pelasi lähinnä seuran A-nuorissa.

Lahtinen murtautui kaudella 2018–2019 Pelicansin SM-liigakokoonpanoon, jossa hänen ensimmäinen kokonainen kautensa toi 50 runkosarjaottelussa tehot 5+17=22 ja kuudessa playoff-ottelussa kolme syöttöpistettä. Kesäkuussa 2019 NHL-varaamaton Lahtinen kutsuttiin New York Islandersin kehitysleirille. Juuri ennen kauden 2019–2020 alkua, syyskuun 2019 alussa hän loukkaantui Mestarien liigan vierasottelussa HC Třineciä vastaan. Lahtinen palasi kaukaloihin saman kuun lopulla, mutta lokakuussa hän loukkaantui kuitenkin uudelleen jäätyään huonossa asennossa Saimaan Pallon hyökkääjän taklauksen alle. Lahtisen vamma vaati leikkaushoitoa ja hän oli sivussa noin kolme kuukautta tammikuuhun 2020 saakka. Lahtinen pelasi alkukaudella vain kymmenen SM-liiga- ja viisi CHL-ottelua. Hän oli CHL:ssä Pelicansin paras maalintekijä kolmen muun pelaajan kanssa. Lahtinen pelasi kauden aikana myös lainalla Peliittojen Mestis-joukkueessa, jonne Pelicans lainasi Lahtinen vielä siirtotakarajan jälkeen loppukaudeksi.

Kaudeksi 2020–2021 Lahtinen siirtyi kaksivuotisella sopimuksella JYPiin. Hän lähti hakemaan joukkueesta isoa roolia, mutta Lahtinen joutui kuitenkin rotaatioon ja hän teki 40 ottelussa vain 15 tehopistettä. Kaudella 2021–2022 Lahtinen teki SM-liigan runkosarjassa 24 tehopistettä. Huhtikuussa 2022 hän teki JYPin kanssa 1+2-vuotisen jatkosopimuksen. Kaudeksi 2022–2023 joukkueen apuvalmentajaksi siirtyi Lahtiselle Pelicansista tuttu Ville Nieminen. Hän teki SM-liigan yhden kauden piste-ennätyksensä 11+25=36, joilla Lahtinen oli JYPin neljänneksi paras pistemies Kyle Platzerin kanssa. Tammikuussa 2023 JYP käytti hänen sopimuksessaan olleet optiovuodet ja teki Lahtisen kanssa kaksivuotisen jatkosopimuksen.

Tiistaina 10. lokakuuta 2023 Lahtinen sai raiskaustuomion ja kävi ilmi, että hänet oli tuomittu myös rattijuopumuksesta. Raiskaustuomion jälkeen Lahtinen julkaisi Instagram-tilillään videon, jossa kertoi oman versionsa tapahtumien kulusta. Saman päivän aikana JYP tiedotti hyllyttäneensä Lahtisen seuran toimista. Torstaina 12. lokakuuta JYP tiedotti purkaneensa Lahtisen pelaajasopimuksen.

Maajoukkueura 
Lahtinen on pelannut 11 nuorten maaottelua.

Yksityiselämä 
Lahtinen tuomittiin lokakuussa 2023 Päijät-Hämeen käräjäoikeudessa kahdeksi vuodeksi vankeuteen kesäkuussa 2022 tekemästään raiskauksesta. Hänellä oli jo yksi aikaisempi ehdollinen 55 päivän vankeustuomio marraskuussa 2022 tapahtuneesta törkeästä rattijuopumuksesta. Lahtinen ei kertonut tästä rattijuopumustuomiostaan JYP:in seurajohdolle. Raiskaustuomio ei ole vielä lainvoimainen. Lahtinen on kertonut aikovansa valittaa tuomiosta hovioikeuteen.

Tilastot

Lähteet

Viitteet 

Suomalaiset jääkiekkoilijat
Vuonna 1998 syntyneet
Elävät henkilöt